Régiek emlékezete

A Sebő Klub volt az a szellemi műhely, ahol nemcsak táncház volt,

hanem nagy gondot fordítottak a szürkeállomány fejlesztésére is.

Ebben Sebő Feri jeleskedett. Élménybeszámolókat tartottak vetítéssel

a turnéikról, költőket hívtak meg, Feri mesélt, és sok információval

tanította a népet. Emlékszem, rendszeresen megfordult ott Nagy

Laci bácsi, Szécsi Margit, Csoóri Sándor, Kósa Feri, Zelnik József,

Sára Sándor, Kormos István, Kiss Ferenc, Czine Mihály és a többiek.

Lehetett velük beszélgetni, tanácsot kérni, Feriék pedig ontották

a Nagy László versek megzenésített formáját. Mindig is tetszett ez

a népnevelés, hiszen – pláne abban az időben – nem lehetett ilyen

információkhoz hozzájutni máshol.

Ennek a példájára a mi klubunkban is indítottam egy ilyen sorozatot,

az volt a címe, hogy „Régiek emlékezete”. A táncrendek szüneteiben

egy-egy meghívott vendéggel beszélgettem, de nem lehetett

húsz percnél több, hiszen a táncházban mégiscsak a tánc a fontos,

azért jönnek az emberek.

Elhívtam különböző művészeti ágak híres embereit, meséljenek

az életútjukról, arról, hogy mit gondolnak a táncházról, táncházmozgalomról.

Eljött Makovecz Imre, Ekler Dezső, Tolcsvay Béla, Timár

Sándor, Zsuráfszky Zoltán, Farkas Zoltán „Batyu”, Novák Ferenc

„Tata”, Szörényi Levente és sokan mások. Gondoltam, egyszer meg

kéne hívni egy klasszikus zenészt is, mert kíváncsi voltam az ő véleményére

is.

Szenthelyi Miklóst hívtam fel, a Magyar Virtuózok Kamarazenekar

vezetőjét. Kijárta már az összes iskolát, tanított a Zeneakadémián,

s ha valaki híres volt a hegedűjátékáról, hát ő az volt. Felhívtam és

kérdeztem, eljönne-e egy beszélgetésre a Bem rakparton lévő táncházunkba.

Miután kikérdezett, hogy ki vagyok, hol játszom, mondta,

hogy akkor áll kötélnek, ha felmegyek hozzá a lakására, és két órát

elbeszélgetünk. Úgy látszik, sikerült a „vizsga”, mert igent mondott.

A táncházban való beszélgetés végén annyira dicsérte és irigyelte a

táncházi muzsikusokat, hogy magam is meglepődtem:

– Irigylem a népzenészeket, szabadok, nincs kotta, úgy alakítják

a dallamokat, ahogyan akarják, persze a törvényszerűségeken belül.

És a táncosok, fantasztikusak! Kérlek, tartsátok meg ezt a kultúrát,

csak így tovább!